29.9.2023
MT
Il-Ġurnal Uffiċjali tal-Unjoni Ewropea
L 242/187
55.
Jiġbed l-attenzjoni għall-fatt li n-nies, u ż-żgħażagħ b’mod partikolari, għandhom ikunu jistgħu jgħixu, jistudjaw u jaħdmu f’pajjiżhom u fir-reġjun tagħhom; jissottolinja li, mingħajr miżuri effiċjenti u effettivi li jindirizzaw il-faqar, appoġġ issimplifikat għall-mikrofinanzjament u għall-iżvilupp ta’ intraprendituri fuq skala żgħira, il-movimenti migratorji għal raġunijiet ekonomiċi se jkomplu jikbru, jiġifieri l-migrazzjoni li twassal għall-eżodu tal-imħuħ, li tirriżulta f’diversi sfidi kemm għall-pajjiżi ospitanti kif ukoll għall-pajjiżi ta’ oriġini;
56.
Jemmen bis-sħiħ li approċċ multidimensjonali u olistiku għall-faqar estrem huwa l-aħjar approċċ u jtenni li l-edukazzjoni (u t-taħriġ) hija kemm dritt tal-bniedem kif ukoll l-aktar għodda b’saħħitha għall-ġlieda kontra l-faqar, l-esklużjoni soċjali u l-inugwaljanzi;
57.
Jisħaq li madwar 64 miljun tifel u tifla fil-pajjiżi li qed jiżviluppaw ma jattendux skola primarja; jisħaq li l-bniet speċjalment kienu dawk partikolarment affettwati, peress li d-drittijiet tagħhom għal edukazzjoni ta’ kwalità komplew jiġu kompromessi aktar minħabba l-għeluq tal-iskejjel, in-nuqqas ta’ aċċess għat-tagħlim mill-bogħod inkluż b’mezzi diġitali, u t-tnaqqis tal-baġits nazzjonali għall-edukazzjoni li rriżultaw mill-pressjoni fuq l-ekonomiji nazzjonali; jisħaq, barra minn hekk, li raġuni ewlenija partikolari hija l-vjolenza fiż-żoni ta’ kunflitt li għaddejjin fid-dinja, u l-ostaklu kbir l-ieħor — li spiss huwa marbut mill-qrib mal-kunflitt — huwa l-faqar; ifakkar kemm hu importanti li l-opportunitajiet indaqs isiru ċentrali għall-iżvilupp; jenfasizza li l-għoti tas-setgħa lin-nisa u l-aċċess għal edukazzjoni adegwata fil-pajjiżi li qed jiżviluppaw, speċjalment għall-bniet u għan-nisa, huma passi importanti fil-ġlieda kontra l-faqar u n-nuqqas ta’ sigurtà tal-ikel; jenfasizza, barra minn hekk, li l-aċċessibbiltà tan-nisa żgħażagħ għall-proġetti, it-taħriġ fin-negozju u l-fondi Ewropej għandha tiġi inkoraġġita fil-pajjiżi sħab peress li n-nisa jaqdu rwol importanti fl-iżvilupp tal-ekonomija lokali u reġjonali f’diversi pajjiżi li qed jiżviluppaw;
58.
Jinnota li l-Unjoni tappoġġja l-edukazzjoni f’madwar 100 pajjiż u permezz ta’ sħubijiet bħas-Sħubija Globali għallEdukazzjoni (18) u Education Cannot Wait (19), u tkompli tippromwovi l-ugwaljanza bejn il-ġeneri fi sħubija malgvernijiet u mal-partijiet ikkonċernati mhux governattivi;
59.
Ifaħħar il-prijorità tal-Kummissjoni li tmur lil hinn mill-mira stabbilita ta’ 10 % u tilħaq it-13 % għall-edukazzjoni talportafoll totali tad-DĠ INTPA;
60.
Jinnota li, fl-2021, l-Unjoni ħallset EUR 85 miljun mill-FEŻ biex tappoġġja l-edukazzjoni f’pajjiżi sħab, u b’hekk tikkontribwixxi għar-reġistrazzjoni ta’ aktar minn 32 miljun student tal-edukazzjoni primarja u kważi tliet miljun student fil-livell sekondarju matul l-2018-2020; jinnota li mill-EUR 85 miljun, EUR 6 miljun intużaw biex jappoġġjaw il-proġetti ta’ mobilità u bini tal-kapaċitajiet tal-Erasmus għall-pajjiżi AKP, EUR 31 miljun ġew żborżati fuq l-edukazzjoni u t-taħriġ vokazzjonali - minn dan l-ammont, tħallsu EUR 5 miljun bħala parti mill-programmi ta’ appoġġ baġitarju, EUR 1,2 miljun għal xogħlijiet u provvisti, EUR 0,8 miljun għal servizzi u l-EUR 24 miljun li jifdal fil-forma ta’ għotjiet;
61.
Jinnota li l-Kummissjoni wegħdet EUR 700 miljun għas-Sħubija Globali għall-Edukazzjoni s-sena l-oħra, biex tgħin ħalli tipprovdi lil 140 miljun tifel u tifla b’għalliema mħarrġa u biex 88 miljun tifel u tifla oħra jattendu l-iskola u jingħataw tagħlim;
62.
Itenni li l-programmi ta’ intraprenditorija jaqdu rwol essenzjali fil-ġlieda kontra l-faqar; jenfasizza l-fatt li l-għoti ta’ taħriġ fin-negozju jista’ jgħin lill-imprendituri fuq skala żgħira jistabbilixxu negozji u jtejbu l-prattiki tan-negozju u b’hekk il-familji foqra jkunu jistgħu jippjanaw it-triq tagħhom għal għajxien sostenibbli u reżiljenza soċjoekonomika; jinnota, madankollu, li, sabiex tittejjeb l-effikaċja ta’ programmi bħal dawn, it-taħriġ għandu jiġi kkomplementat b’servizzi ta’ appoġġ u ta’ segwitu personalizzati; ifakkar li l-aċċessibbiltà tan-nisa żgħażagħ għall-proġetti, it-taħriġ fin-negozju u l-fondi Ewropej trid tiġi inkoraġġita fil-pajjiżi sħab; (18) https://www.globalpartnership.org/ (19) https://www.educationcannotwait.org/